               EUROPSKA KOMISIJA
            Bruxelles, 5.8.2020.
            COM(2020) 357 final
            2020/0164(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Odboru za pridruživanje u sastavu za trgovinu, koji je osnovan na temelju Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu ažuriranja Priloga XIII. (Približavanje carinskog zakonodavstva) Sporazumu

               OBRAZLOŽENJE

               1.Predmet prijedloga

               Ovaj Prijedlog odnosi se na odluku Vijeća o donošenju stajalištâ Unije koja treba zauzeti u Odboru za pridruživanje u sastavu za trgovinu u pogledu ažuriranja Priloga XIII. (Približavanje carinskog zakonodavstva) poglavlju 5. o carinskom režimu i olakšavanju trgovine Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane.

               2.Kontekst prijedloga

               2.1.Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

               Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane (dalje u tekstu „Sporazum”) usmjeren je na doprinos postupnoj gospodarskoj integraciji i produbljivanju političkog pridruživanja Gruzije i Europske unije (dalje u tekstu „stranke”). Sporazum je stupio na snagu 1. srpnja 2016.

               2.2.Odbor za pridruživanje

               Odbor za pridruživanje je tijelo osnovano Sporazumom koje je, u skladu s člankom 408. stavkom 3. Sporazuma, ovlašteno donositi odluke u slučajevima predviđenima Sporazumom i u područjima za koja mu je Vijeće za pridruživanje delegiralo ovlasti. Te su odluke obvezujuće za stranke, koje poduzimaju odgovarajuće mjere za njihovu provedbu.

               Kako je utvrđeno u članku 408. stavku 4. Sporazuma, Odbor za pridruživanje sastaje se u sastavu zaduženom za trgovinu u cilju rješavanja svih trgovinskih pitanja i pitanja povezanih s trgovinom iz glave IV. Sporazuma. Kako je navedeno u članku 1. stavku 4. Poslovnika Odbora za pridruživanje i pododborâ („Poslovnik”), Odbor za pridruživanje u sastavu za trgovinu sastavljen je od visokih dužnosnika Europske komisije i Gruzije koji su odgovorni za trgovinu i pitanja povezana s trgovinom. Predstavnik Europske komisije ili Gruzije koji je odgovoran za trgovinu i pitanja povezana s trgovinom djeluje kao predsjednik Odbora za pridruživanje u sastavu za trgovinu, u skladu s člankom 1. stavkom 4. Priloga II. Odluci br. 1/2014 Vijeća za pridruživanje EU-a i Gruzije
                  1
               . Na sastancima će prisustvovati i predstavnik Europske službe za vanjsko djelovanje.

               U skladu s člankom 408. stavkom 3. Sporazuma i člankom 11. stavkom 1. Poslovnika Odbor za pridruživanje donosi odluke na temelju međusobnog dogovora i nakon završetka odgovarajućih unutarnjih postupaka. Sve odluke ili preporuke potpisuje predsjednik Odbora za pridruživanje i ovjeravaju tajnici Odbora za pridruživanje.

               3.Stajalište koje treba zauzeti u ime Unije

               3.1.Predviđeni akti Vijeća za pridruživanje

               Ovim Prijedlogom odluke Vijeća utvrđuje se stajalište Unije o odluci koju treba donijeti u Odboru za pridruživanje osnovanome na temelju Sporazuma u pogledu ažuriranja Priloga XIII. (Približavanje carinskog zakonodavstva) poglavlju 5. o carinskom režimu i olakšavanju trgovine.

               Akt koji treba donijeti Odbor za pridruživanje u sastavu za trgovinu akt je koji proizvodi pravne učinke. Predviđeni akt bit će obvezujući na temelju međunarodnog prava u skladu s člankom 408. stavkom 3. Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane.

               Ažuriranje Priloga XIII. potrebno je kako bi se uzeo u obzir razvoj pravne stečevine Unije do kojega je došlo u carinskim područjima nakon zaključivanja pregovora o Sporazumu u studenome 2013. Prijedlog je u skladu s obvezama stranaka utvrđenima člancima 406. i 418. Sporazuma.

               Ovaj je prijedlog u skladu s drugim vanjskim politikama Unije te pridonosi njihovoj provedbi, a to posebno vrijedi za europsku politiku susjedstva i politiku razvojne suradnje u pogledu Gruzije.

               Odredbe Sporazuma koje se odnose na trgovinu i pitanja povezana s trgovinom bile su predmet ex ante procjene učinka 2008., nakon čega je 2012. Komisijina Glavna uprava za trgovinu provela procjenu učinka na održivost trgovine
                  2
               , čiji su rezultati uzeti u obzir u pregovaračkom postupku o detaljnom i sveobuhvatnom sporazumu o slobodnoj trgovini (DCFTA). Ta studija o ekonomskoj izvedivosti, općenitom gospodarskom učinku i posljedicama sporazuma o slobodnoj trgovini između Europske unije i Gruzije iz travnja 2008. potvrdila je da provedba odredaba o trgovini i odredaba povezanih s trgovinom ne bi imala negativan učinak na Uniju, njezinu pravnu stečevinu ni njezine politike, a imala bi pozitivan učinak na gospodarski razvoj Gruzije. Prijedlog nema negativan učinak na gospodarsku i socijalnu politiku Unije te politiku Unije u području okoliša.

               U ovoj fazi Sporazum ne podliježe postupcima Programa za primjerenost i učinkovitost propisa (REFIT), ne podrazumijeva nikakve troškove za mala i srednja poduzeća Unije i ne pokreće pitanja s gledišta digitalnog okruženja.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”.

               4.1.2.Primjena na ovaj predmet

               Odbor za pridruživanje tijelo je osnovano na temelju sporazuma, odnosno Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane. U skladu s člankom 408. stavkom 4. Sporazuma Odbor za pridruživanje sastaje se u sastavu zaduženom za trgovinu u cilju rješavanja svih trgovinskih pitanja i pitanja povezanih s trgovinom iz glave IV. Sporazuma.

               Člankom 406. stavkom 3. Sporazuma propisano je da je Vijeće za pridruživanje ovlašteno ažurirati ili izmijeniti priloge Sporazumu. U skladu s člankom 408. stavkom 2. Sporazuma Vijeće za pridruživanje može Odboru za pridruživanje delegirati neke od svojih ovlasti, uključujući ovlast za donošenje obvezujućih odluka. Odlukom br. 3/2014 od 17. studenoga 2014. Vijeće za pridruživanje delegiralo je Odboru za pridruživanje u sastavu za trgovinu ovlast da ažurira ili izmijeni određene priloge povezane s trgovinom.

               Akti koje Odbor za pridruživanje treba donijeti akti su koji proizvode pravne učinke. Predviđeni akti bit će obvezujući za stranke u skladu s člankom 408. stavkom 3. Sporazuma. Predviđenim aktom ne dopunjuje se niti izmjenjuje institucionalni okvir Sporazuma. Stoga se stajalište Unije u Odboru za pridruživanje EU-a i Gruzije u sastavu za trgovinu mora zauzeti u skladu s člankom 218. stavkom 9. UFEU-a.

               Stoga je postupovna pravna osnova predložene odluke članak 218. stavak 9. UFEU-a.

               4.2. Materijalnopravna osnova

               4.2.1.Načela

               Materijalnopravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, i to onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenih akata je olakšati trgovinu između stranaka ažuriranjem Priloga XIII. (Približavanje carinskog zakonodavstva) poglavlju 5. o carinskom režimu i olakšavanju trgovine glave IV. Sporazuma, koji se odnosi na trgovinska pitanja i pitanja povezana s trgovinom. Slijedom toga predviđeni akt obuhvaćen je područjem primjene zajedničke trgovinske politike iz članka 207.

               Stoga je materijalnopravna osnova predložene odluke članak 207. stavak 4. UFEU-a.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak u vezi s člankom 218. stavkom 9. UFEU-a.

               5.Objava predviđenog akta

               Budući da će se aktom Odbora za pridruživanje u sastavu za trgovinu izmijeniti Sporazum, primjereno je taj akt nakon donošenja objaviti u Službenom listu Europske unije.

               2020/0164 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Odboru za pridruživanje u sastavu za trgovinu, koji je osnovan na temelju Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu ažuriranja Priloga XIII. (Približavanje carinskog zakonodavstva) Sporazumu

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća 2014/494/EU sklopila Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”), koji je stupio na snagu 1. srpnja 2016.

               (2)U skladu s člankom 406. stavkom 3. Sporazuma Vijeće za pridruživanje ovlašteno je ažurirati ili izmijeniti priloge Sporazumu.

               (3)U skladu s člankom 408. stavkom 2. Sporazuma Vijeće za pridruživanje može Odboru za pridruživanje delegirati neke od svojih ovlasti, uključujući ovlast za donošenje obvezujućih odluka.

               (4)U skladu s člankom 1. Odluke Vijeća za pridruživanje br. 3/2014 od 17. studenoga 2014. Vijeće za pridruživanje delegiralo je Odboru za pridruživanje u sastavu za trgovinu ovlast da ažurira ili izmijeni priloge Sporazumu koji se, među ostalim, odnose na poglavlje 5. (Carinski režim i olakšavanje trgovine) glave IV. (Trgovina i pitanja povezana s trgovinom) ako u poglavlju 5. ne postoje posebne odredbe koje se odnose na ažuriranje ili izmjenu tih priloga.

               (5)Odbor za pridruživanje u sastavu za trgovinu na sljedećem sastanku treba donijeti odluku o ažuriranju Priloga XIII. (Približavanje carinskog zakonodavstva) poglavlju 5. o carinskom režimu i olakšavanju trgovine Sporazuma.

               (6)Primjereno je utvrditi stajalište koje treba zauzeti u ime Unije u okviru Odbora za pridruživanje u sastavu za trgovinu jer će predviđena odluka biti obvezujuća za Uniju,

               DONIJELO JE OVU ODLUKU:

               Članak 1.

               Stajalište koje treba donijeti u ime Unije na sastanku Odbora za pridruživanje EU-a i Gruzije u sastavu za trgovinu u pogledu ažuriranja Priloga XIII. (Približavanje carinskog zakonodavstva) o carinskom režimu i olakšavanju trgovine temelji se na nacrtu priloženom ovoj Odluci.

               Članak 2.

               Nakon donošenja odluka Odbora za pridruživanje u sastavu za trgovinu objavljuje se u Službenom listu Europske unije.

               Članak 3.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 321, 5.12.2015., str. 60.–69.

                     (2)

                        https://ec.europa.eu/trade/policy/policy-making/analysis/policy-evaluation/sustainability-impact-assessments/

    ---documentbreak---

               EUROPSKA KOMISIJA
            Bruxelles, 5.8.2020.
            COM(2020) 357 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Odboru za pridruživanje u sastavu za trgovinu, koji je osnovan na temelju Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu ažuriranja Priloga XIII. (Približavanje carinskog zakonodavstva) Sporazumu

               PRIVITAK

               Odluka br.…/2020 Odbora za pridruživanje u sastavu za trgovinu EU-a i Gruzije

               od xx.xx.2020.

               o izmjeni Priloga XIII. (Približavanje carinskog zakonodavstva) poglavlju 5. Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

               ODBOR ZA PRIDRUŽIVANJE U SASTAVU ZADUŽENOM ZA TRGOVINU,

               uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, a posebno njegov članak 84. i članak 465. stavak 3.,

               budući da:

               (1)Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”) potpisan je 27. lipnja 2014., a stupio je na snagu u srpnju 2016.

               (2)U preambuli Sporazumu prepoznaje se želja stranaka da unaprijede proces reformi i približavanja u Gruziji te na taj način pridonesu postupnoj gospodarskoj integraciji, prodube političko pridruživanje i postignu gospodarsku integraciju primjenom opsežnog regulatornog približavanja.

               (3)U skladu s člankom 75. Sporazuma Gruzija se obvezala približiti svoje carinsko zakonodavstvo carinskom zakonodavstvu EU-a kako je utvrđeno u Prilogu XIII. Sporazumu.

               (4)Budući da se pravna stečevina EU-a navedena u Prilogu XIII. (Približavanje carinskog zakonodavstva) znatno promijenila od zaključivanja pregovora o Sporazumu, te bi se promjene trebale odraziti u Prilogu XIII. Sporazumu,

               DONIO JE OVU ODLUKU:

               Članak 1.

               Prilog XIII. (Približavanje carinskog zakonodavstva) Sporazumu zamjenjuje se Prilogom ovoj Odluci.

               Članak 2.

               Ova je odluka sastavljena na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom i gruzijskom jeziku, pri čemu je svaki od tih tekstova jednako vjerodostojan.

               Članak 3.

               Ova Odluka stupa na snagu na dan donošenja.

               Sastavljeno u …,

                        Za Odbor za pridruživanje

                        u sastavu zaduženom za trgovinu

                        Predsjednik

                        Tajnici

               PRILOG

               PRILOG XIII. POGLAVLJU 5.

               Približavanje carinskog zakonodavstva

               Carinski zakonik

               Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (CZU)

               Raspored: približavanje odredbama prethodno navedene uredbe, osim članaka 1., 4., članka 27. stavka 1. točke (b), članaka 53., 81., 82., članka 87. stavka 4., članka 89. stavka 2. točke (a), članaka od 155. do 157., članka 211. stavka 4. točke (b), članka 227., članka 233. stavka 1. točke (c) i članaka od 284. do 288. provodi se u roku od četiri godine od stupanja na snagu ovog Sporazuma.

               Stranke preispituju približavanje članku 210. CZU-a (Posebni postupci) prije isteka prethodno utvrđenog roka za približavanje.

               Približavanje članku 247. provodi se u mjeri u kojoj je to moguće.

               Zajednički provozni postupak i jedinstvena carinska deklaracija

               Konvencija od 20. svibnja 1987. o pojednostavljivanju formalnosti u trgovini robom

               Konvencija od 20. svibnja 1987. o zajedničkom postupku provoza

               Raspored: približavanje odredbama prethodno navedenih konvencija, među ostalim mogućim pristupanjem Gruzije tim konvencijama, provodi se u roku od četiri godine od stupanja na snagu ovog Sporazuma.

               Oslobođenje od carina

               Uredba Vijeća (EZ) br. 1186/2009 od 16. studenoga 2009. o uspostavi sustava oslobođenja od carina u Zajednici

               Raspored: približavanje glavama I. i II. prethodno navedene uredbe provodi se u roku od četiri godine od stupanja na snagu ovog Sporazuma.

               Zaštita prava intelektualnog vlasništva

               Uredba (EU) br. 608/2013 Europskog parlamenta i Vijeća od 12. lipnja 2013. o carinskoj provedbi prava intelektualnog vlasništva

               Raspored: približavanje odredbama prethodno navedene uredbe, osim članka 26., provodi se u roku od tri godine od stupanja na snagu ovog Sporazuma. Iz same obveze približavanja Uredbi (EZ) br. 608/2013 ne proizlazi obveza za Gruziju da provodi mjere ako pravo intelektualnog vlasništva nije zaštićeno u skladu s njezinim materijalnim zakonima i drugim propisima o intelektualnom vlasništvu.


               EUROPSKA KOMISIJA
            Bruxelles, 7.8.2020.
            COM(2020) 361 final
            2020/0166(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Upravnog odbora za Carinsku konvenciju o međunarodnom prijevozu robe uz primjenu karneta TIR u pogledu prijedloga izmjene Konvencije

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije u Upravnom odboru koji je osnovan Carinskom konvencijom o međunarodnom prijevozu robe uz primjenu karneta TIR
                  1
                („Konvencija TIR”) u vezi s predviđenim donošenjem nekoliko izmjena Konvencije TIR.

               2.Kontekst prijedloga

               2.1.Carinska konvencija o međunarodnom prijevozu robe uz primjenu karneta TIR

               Cilj je Carinske konvencije o međunarodnom prijevozu robe uz primjenu karneta TIR od 14. studenoga 1975. („Konvencija TIR”) olakšati međunarodni prijevoz robe od polaznih carinarnica do odredišnih carinarnica i kroz onoliko zemalja koliko je potrebno. Sporazum je stupio na snagu 1978. U studenome 2019. Konvencija je imala 76 stranaka, konkretnije 75 država i Europsku uniju. Europska unija stranka je Konvencije TIR
                  2
                od 20. lipnja 1983., a stranke su i sve njezine države članice.

               2.2.Upravni odbor

               Upravni odbor djeluje u okviru Carinske konvencije o međunarodnom prijevozu robe uz primjenu karneta TIR. Uloga je Upravnog odbora razmatranje i donošenje izmjena Konvencije TIR. O prijedlozima se glasuje, a svaka država koja je stranka i zastupljena je na sjednici Upravnog odbora ima jedan glas. Unija ima isključivu nadležnost u području carine koje je uređeno Konvencijom TIR. Međutim, Unija kao carinska i ekonomska unija nema pravo glasa povrh glasova njezinih država članica u skladu s člankom 52. stavkom 3. Konvencije. Sve su države članice EU-a stranke i imaju pravo glasa.

               Izmjene Konvencije TIR donose se dvotrećinskom većinom glasova stranaka koje su prisutne i glasuju. Za donošenje odluka potreban je kvorum od najmanje jedne trećine država koje su stranke.

               2.3.Predviđeni akt Upravnog odbora

               Upravni odbor na sedamdeset trećoj sjednici, koja će se održati u listopadu 2020., treba donijeti odluku o donošenju predloženih izmjena Carinske konvencije o međunarodnom prijevozu robe uz primjenu karneta TIR („predviđeni akt”).

               Predviđeni akt ima sljedeće svrhe:

               Za nadležna tijela uvesti obvezu uporabe elektroničke međunarodne banke podataka o TIR-u (ITDB) pri slanju ovlaštenja ili povlačenja ovlaštenja za uporabu karneta TIR izvršnom odboru TIR-a, umjesto uporabe obrasca za ovlaštenje u papirnatom obliku (MAF).

               Postići obveznu objavu popisa carinarnica s odobrenjem za obavljanje prijevoza TIR u ITDB-u.

               Omogućiti ugovornim strankama da, u skladu s nacionalnim zakonodavstvom, ovlaštenim osobama odobravaju veće olakšice u primjeni odredaba Konvencije.

               Pojasniti tekst Konvencije TIR o uporabi propisanog plana puta unutar carinske unije i ažurirati najviši iznos jamstva za karnet TIR za alkohol/duhan.

               Predviđeni akt bit će obvezujući za stranke u skladu s člancima 59. i 60. Konvencije TIR.

               Članak 59. odnosi se na izmjene glavnog dijela Konvencije TIR i njime se propisuje sljedeće: „Osim ako nije drukčije predviđeno člankom 60., svaka predložena izmjena koja se podnosi u skladu s prethodnim stavkom stupa na snagu za sve ugovorne strane tri mjeseca nakon isteka razdoblja od 12 mjeseci od dana podnošenja predložene izmjene, tijekom kojega nijedna država ugovornih strana nije dala prigovor glavnom tajniku Ujedinjenih naroda. Ako je protiv predložene izmjene podnesen prigovor u skladu sa stavkom 3. ovog članka, smatra se da ta izmjena nije prihvaćena i nema nikakva pravnoga učinka.”

               Članak 60. odnosi se na izmjene Priloga Konvenciji TIR i njime se propisuje sljedeće: „Svaka predložena izmjena priloga 1., 2., 3., 4., 5., 6., 7., 8., 9. i 10. razmatrana u skladu s člankom 59. stavcima 1. i 2. stupa na snagu na dan koji određuje Upravni odbor u trenutku usvajanja izmjene, osim ako do prethodnoga datuma, koji istodobno određuje Upravni odbor, jedna petina ili pet država ugovornih strana, ovisno o tome koji je broj manji, ne obavijesti glavnog tajnika Ujedinjenih naroda o svojem prigovoru na izmjenu. Upravni odbor određuje datume iz ovog stavka dvotrećinskom većinom nazočnih članova koji su glasovali.”

               3.Stajalište koje treba zauzeti u ime Unije

               Ovim paketom izmjena unaprijedit će se modernizacija Konvencije TIR, koja je već pokrenuta na sedamdeset drugoj sjednici Upravnog odbora u veljači 2020. povijesnim donošenjem pravnog okvira za budući međunarodni sustav eTIR. Osim toga, izmjenama će se pojasniti tehnički aspekti u tekstu Konvencije TIR.

               Kao prvo, uvođenjem obvezne upotrebe aplikacije ITDB za prijenos podataka ovlaštenih nositelja karneta TIR Izvršnom odboru TIR-a te stvaranjem pouzdane međunarodne internetske baze podataka carinarnica koje prihvaćaju TIR, ugovorne stranke Konvencije TIR olakšat će buduću digitalizaciju karneta TIR i ojačati pouzdanost podataka o TIR-u.

               S tim ciljem izmijenit će se članak 38. i s njim povezane napomene s objašnjenjem te Prilog 9. kako bi se nacionalne jamstvene udruge obvezale da će Izvršnom odboru TIR-a bez odgode prenositi sve podatke o osobama ovlaštenima za primjenu postupka TIR. Osim toga, novom napomenom s objašnjenjem uz članak 45. odredit će se da se popis polaznih, usputnih i odredišnih carinarnica s odobrenjem za obavljanje prijevoza TIR mora objavljivati u elektroničkoj aplikaciji (ITDB) koju nadzire Izvršni odbor TIR-a.

               Unija već upotrebljava ITDB i podupire da uporaba ITDB-a postane obvezna za sve ugovorne stranke Konvencije TIR jer će se time, u skladu s carinskom politikom Unije, pridonijeti općem cilju šire informatizacije postupka TIR dodatnim olakšavanjem elektroničke razmjene podataka u stvarnom vremenu među ugovornim strankama, udruženjima i međunarodnim organizacijama.

               Kao drugo, dodavanjem nove napomene s objašnjenjem uz članak 49. u Prilogu 6. omogućit će se ugovornim strankama da na dobrovoljnoj osnovi uvode veće olakšice u primjeni odredaba Konvencije.

               Te bi se olakšice mogle odobriti samo ako uključuju primjenu tehnologija za osiguravanje pravilne provedbe postupka TIR, jasne upute ovlaštenim osobama za obavljanje posebnih zadataka koji su u skladu s Konvencijom TIR obično povjereni carinarnicama te upotrebu sustava za vođenje evidencije kojim bi se carinarnicama omogućila provedba carinskih provjera i nadzor postupka.

               Unija podržava novu mogućnost da ugovorne stranke ovlaštenim nositeljima karneta TIR nude veće olakšice kako bi se zadržala privlačnost karneta za gospodarske subjekte.

               Naposljetku, izmjene članka 20. i napomene s objašnjenjem uz članak 8. mogu se smatrati tehničkim izmjenama jer se njima pojašnjava upotreba propisanog plana puta unutar carinske unije i ažurira najviši iznos jamstva za karnete TIR za duhan/alkohol koji se može zatražiti od jamstvene udruge.

               Savjetovanja o predloženim izmjenama provedena su s državama članicama unutar carinske stručne skupine za TIR (koordinacija u Ženevi). Daljnja savjetovanja održana su tijekom sastanaka Radne skupine za carinska pitanja koja imaju učinak na promet u okviru Gospodarske komisije Ujedinjenih naroda za Europu (UNECE).

               Unutarnje usklađivanje i zajedničke rasprave s državama članicama u okviru carinske stručne skupine za TIR jasno su pokazali široku potporu predloženim izmjenama. Europskom nadzorniku za zaštitu podataka 23. ožujka 2020. poslan je dopis za savjetovanje, ali na njega nije odgovorio do 11. lipnja 2020. unatoč podsjetniku.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  3
               .

               4.1.2.Primjena na ovaj predmet

               Upravni odbor je tijelo osnovano sporazumom, odnosno Carinskom konvencijom o međunarodnom prijevozu robe uz primjenu karneta TIR.

               Akt koji Upravni odbor treba donijeti akt je koji proizvodi pravne učinke. Predviđeni akt bit će obvezujući na temelju međunarodnog prava u skladu s člancima 59. i 60. Carinske konvencije o međunarodnom prijevozu robe uz primjenu karneta TIR.

               Predviđenim aktom ne dopunjuje se niti mijenja institucionalni okvir sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, i to onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zajedničku trgovinsku politiku.

               Stoga je materijalnopravna osnova predložene odluke članak 207. stavak 4. prvi podstavak UFEU-a.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak u vezi s člankom 218. stavkom 9. UFEU-a.

               5.Objava predviđenog akta

               Budući da će se aktom Upravnog odbora izmijeniti Carinska konvencija o međunarodnom prijevozu robe uz primjenu karneta TIR i njezini prilozi, primjereno ga je nakon donošenja objaviti u Službenom listu Europske unije.

               2020/0166 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Upravnog odbora za Carinsku konvenciju o međunarodnom prijevozu robe uz primjenu karneta TIR u pogledu prijedloga izmjene Konvencije

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Carinska konvencija o međunarodnom prijevozu robe uz primjenu karneta TIR od 14. studenoga 1975. („Konvencija TIR”) odobrena je u ime Europske ekonomske zajednice Uredbom Vijeća (EEZ) br. 2112/78
                  4
                i stupila je na snagu u Zajednici 20. lipnja 1983.
                  5

               (2)Konsolidirana verzija Konvencije TIR objavljena je kao Prilog Odluci Vijeća 2009/477/EZ, a Komisija u skladu s njom objavljuje buduće izmjene Konvencije u Službenom listu Europske unije uz naznaku datuma njihova stupanja na snagu.

               (3)U skladu s člancima 59. i 60. Konvencije TIR Upravni odbor za Konvenciju TIR („Upravni odbor”) može donositi izmjene Konvencije TIR i njezinih priloga dvotrećinskom većinom ugovornih stranaka koje su prisutne i glasuju.

               (4)Upravni odbor na sedamdeset trećoj sjednici 15. listopada 2020. ili na kasnijoj sjednici treba donijeti nekoliko izmjena Konvencije TIR i njezinih priloga.

               (5)Primjereno je utvrditi stajalište koje treba zauzeti u ime Unije u Upravnom odboru jer će te izmjene biti obvezujuće za Uniju.

               (6)Kako bi se ubrzala modernizacija režima TIR, potrebno je za nadležna tijela uvesti obvezu elektroničkog prijenosa podataka o ovlaštenjima i povlačenju ovlaštenja nositelja karneta TIR Izvršnom odboru TIR-a te stvoriti pouzdanu međunarodnu internetsku bazu podataka carinarnica koje prihvaćaju postupak TIR izmjenom članka 38. Konvencije TIR i Priloga 9. Konvenciji TIR te dodavanjem nove napomene s objašnjenjem uz članak 45. Konvencije TIR.

               (7)Kako bi se povećala privlačnost Konvencije TIR za gospodarske subjekte i carinska tijela, potrebno je uvesti mogućnost da ugovorne stranke ovlaštenim osobama odobravaju veće olakšice u primjeni odredaba Konvencije TIR dodavanjem nove napomene s objašnjenjem uz članak 49. Konvencije TIR.

               (8)Kako bi se pojasnile odredbe Konvencije TIR, potrebno je odrediti uporabu propisanog plana puta unutar carinske unije izmjenom članka 20. Konvencije TIR i povećati preporučeni najviši iznos koji se može potraživati od jamstvenih udruga za karnete TIR za prijevoz duhana i alkohola izmjenom napomene s objašnjenjem uz članak 8. Konvencije TIR.

               (9)Stajalište koje Unija treba zauzeti u Upravnom odboru stoga bi se trebalo temeljiti na nacrtu izmjena priloženom ovoj Odluci. Time se ne dovodi u pitanje mogućnost da se predstavnici Unije u Upravnom odboru za Konvenciju TIR dogovore o nematerijalnim manjim promjenama nacrta izmjena bez druge odluke Vijeća.

               (10)Stajalište Unije trebala bi izraziti Komisija. Države članice Unije trebale bi izraziti stajalište Unije tijekom službenog glasovanja u Upravnom odboru, djelujući zajednički u interesu Unije,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na sedamdeset trećoj ili kasnijoj sjednici Upravnog odbora za carinsku konvenciju o međunarodnom prijevozu robe uz primjenu karneta TIR („Konvencija TIR”) temelji se na nacrtima izmjena koji su priloženi ovoj Odluci.

               Članak 2.

               Stajalište iz članka 1. izražava Komisija. Države članice Unije izražavaju stajalište Unije tijekom službenog glasovanja u Upravnom odboru za Konvenciju TIR, djelujući zajednički u interesu Unije.

               Članak 3.

               Ova je Odluka upućena državama članicama i Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        „TIR” znači „Transports Internationaux Routiers”, odnosno „Međunarodni cestovni prijevoz”.

                     (2)

                        Uredba Vijeća (EEZ) br. 2112/78 od 25. srpnja 1978.o sklapanju Carinske konvencije o međunarodnom prijevozu robe uz primjenu karneta TIR (Konvencija TIR) od 14. studenoga 1975. godine iz Ženeve, SL L 252/1.

                     (3)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (4)

                        Uredba Vijeća (EEZ) br. 2112/78 od 25. srpnja 1978. o sklapanju Carinske konvencije o međunarodnom prijevozu robe uz primjenu karneta TIR (Konvencija TIR) od 14. studenoga 1975. godine iz Ženeve (SL L 252, 14.9.1978., str. 1.).

                     (5)

                        SL L 31, 2.2.1983., str. 13.

    ---documentbreak---

               EUROPSKA KOMISIJA
            Bruxelles, 7.8.2020.
            COM(2020) 361 final
            PRILOG
            EMPTY
            Prijedlogu odluke Vijeća
            o stajalištu koje treba zauzeti u ime Europske unije u okviru Upravnog odbora za Carinsku konvenciju o međunarodnom prijevozu robe uz primjenu karneta TIR u pogledu prijedloga izmjene Konvencije

               PRIVITAK

               IZMJENE KONVENCIJE TIR

               Izmjene u pogledu obvezne uporabe međunarodne banke podataka TIR (ITDB)

               1. Članak 38. stavak 2., prva rečenica

               Tekst „u toku jednoga tjedna” zamjenjuje se tekstom „bez odgode”.

               2. Prilog 6., napomena s objašnjenjem uz članak 38., stavak 2., treća rečenica

               Tekst „Smatra se da je pravna obveza obavješćivanja Izvršnog odbora TIR-a o privremenom ili trajnom isključenju osobe od djelovanja Konvencije ispunjena” zamjenjuje se tekstom „Pravna obveza obavješćivanja Izvršnog odbora TIR-a o privremenom ili trajnom isključenju osobe od djelovanja Konvencije ispunjava se”.

               3. Prilog 6., napomena s objašnjenjem uz Prilog 9., dio II., stavak 4.

               Tekst „Smatra se da su pravni zahtjevi u pogledu podnošenja podataka, kako je navedeno u stavku 4., ispunjeni” zamjenjuje se tekstom „Podaci, kako je navedeno u stavku 4., prenose se”.

               4. Prilog 9. dio II. stavak 4. prva rečenica

               Tekst „u roku od tjedan dana” zamjenjuje se tekstom „bez odgode”.

               5. Prilog 9. dio II. stavak 4.

               Tekst „u skladu s priloženim primjerkom obrasca za ovlaštenje (MAF),” briše se. Tekst „zahtijevane podatke o svakoj osobi.” zamjenjuje se tekstom „zahtijevane podatke o svakoj osobi,

               uključujući:

               (a) individualni i jedinstveni identifikacijski broj (ID) koji je osobi dodijelila jamstvena udruga u suradnji s međunarodnom organizacijom u koju je učlanjena, u skladu s usklađenim formatom koji određuje Upravni odbor;

               (b) ime (imena) i adresa (adrese) osobe (osoba) ili poduzeća, a ako je riječ o poslovnom udruženju, i imena odgovornih upravitelja;

               (c) ime osobe za kontakt s potpunim podacima za kontakt; te

               (d) registarski broj i broj licence poduzeća za obavljanje međunarodnoga prijevoza ili drugo (ako je dostupno).”

               6. Prilog 9., dio II. stavak 5.

               Prilog 9. dio II. stavak 5. zamjenjuje se sljedećim: „Udruge bez odgode šalju nadležnim tijelima i Izvršnom odboru TIR-a svaku promjenu zahtijevanih podataka o ovlaštenim osobama čim doznaju za takvu promjenu.”

               7. Prilog 9., dio II., obrazac za ovlaštenje (MAF)

               Briše se primjerak obrasca za ovlaštenje (MAF) priložen dijelu II. Priloga 9., kao i pripadajući tekst.

               Izmjene o obveznom objavljivanju u ITDB-u popisa carinarnica s odobrenjem za obavljanje postupka TIR

               1. Prilog 6., nova napomena s objašnjenjem 0.45.

               Dodaje se nova napomena s objašnjenjem 0.45-1. uz članak 45. Konvencije TIR koja glasi kako slijedi:

               „0.45-1. Pravna obveza objave popisa polaznih, usputnih i odredišnih carinarnica s odobrenjem za obavljanje postupka TIR također se ispunjava pravilnom upotrebom elektroničkih aplikacija koje za tu svrhu razvije tajništvo TIR-a pod nadzorom Izvršnog odbora TIR-a.”

               2. Prilog 6., napomena s objašnjenjem 0.45.

               Postojeća napomena s objašnjenjem 0.45. renumerira se i postaje napomena s objašnjenjem 0.45-2.

               Izmjena većih povlastica koje ugovorne stranke mogu odobriti prijevoznicima

               Dodaje se nova napomena s objašnjenjem uz članak 49. koja glasi kako slijedi:

               „0.49.
                     Ugovorne stranke mogu u skladu s nacionalnim zakonodavstvom ovlaštenim osobama odobravati veće olakšice u primjeni odredaba Konvencije. Uvjeti koje nadležna tijela propišu za odobravanje takvih olakšica trebali bi uključivati najmanje upotrebu informacijskih i komunikacijskih tehnologija za osiguravanje pravilne provedbe postupka TIR, izuzeće od predočenja robe, cestovnog vozila, skupine vozila ili kontejnera s karnetom TIR u polazišnoj ili odredišnoj carinarnici te upute ovlaštenim osobama za obavljanje posebnih zadataka koji su u skladu s Konvencijom TIR obično povjereni carinarnicama, npr. ispunjavanje i pečatiranje karneta TIR te pričvršćivanje ili provjera carinskih pečata. Ovlaštene osobe kojima je odobrena bilo kakva veća olakšica trebale bi uvesti sustav vođenja evidencije kako bi se carinarnicama omogućila provedba djelotvornih carinskih provjera i nadzor postupka te provedba nasumičnih provjera. Veće olakšice trebale bi se odobravati ne dovodeći u pitanje odgovornost nositelja karneta TIR kako je propisano člankom 11. stavkom 2. Konvencije TIR.

               Druge izmjene

               1. Članak 20. prva rečenica

               Članak 20. zamjenjuje se sljedećim: „Carinska tijela mogu za vožnju na području ugovorne stranke ili nekoliko ugovornih stranaka koje su udružene u carinsku ili gospodarsku uniju utvrditi rok i zahtijevati da se cestovno vozilo, skupina vozila ili kontejner pridržavaju propisane rute.”

               2. Prilog 6., napomena s objašnjenjem uz članak 8., stavak 3., kraj prvog odlomka

               Tekst „200 000 američkih dolara” zamjenjuje se tekstom „400 000 eura”.


               EUROPSKA KOMISIJA
            Bruxelles, 7.8.2020.
            COM(2020) 362 final
            2020/0167(NLE)
            Prijedlog
            ODLUKE VIJEĆA
            o podnošenju, u ime Europske unije, prijedlogâ o izmjeni Dodatka IV. Baselskoj konvenciji o nadzoru prekograničnog prometa opasnog otpada i njegovu odlaganju s obzirom na 15. zasjedanje Konferencije potpisnica te o stajalištu Europske unije o prijedlozima drugih potpisnica o izmjeni Dodatka IV. i drugih dodataka

               OBRAZLOŽENJE

               1.PREDMET PRIJEDLOGA

               Ovaj se prijedlog odnosi na odluku Vijeća o podnošenju, u ime Europske unije, prijedlogâ o izmjeni Dodatka IV. Baselskoj konvenciji s obzirom na 15. zasjedanje Konferencije potpisnica Baselske konvencije o nadzoru prekograničnog prometa opasnog otpada i njegovu odlaganju (CoP-15). Konferencija potpisnica trebala bi se održati od 19. do 30. srpnja 2021. Ovim je prijedlogom obuhvaćeno i pregovaračko stajalište Unije o mogućim izmjenama relevantnih dodataka koje su predložile druge potpisnice.

               2.KONTEKST PRIJEDLOGA

               2.1.Baselska konvencija o nadzoru prekograničnog prometa opasnog otpada i njegovu odlaganju

               Baselska konvencija o nadzoru prekograničnog prometa opasnog otpada i njegovu odlaganju („Konvencija”) donesena je 22. ožujka 1989., a stupila je na snagu 1992. Europska unija i njezine države članice potpisnice su te Konvencije
                  1
               . Konvencija trenutačno ima 187 potpisnica.

               Zahtjevi Konvencije primjenjuju se na opasni otpad utvrđen u članku 1. i naveden u Dodatku VIII. Konvenciji te na ostali otpad naveden u Dodatku II., tj. otpad prikupljen iz kućanstva i ostatke od spaljivanja kućnog otpada, a od 1. siječnja 2021. i određene vrste plastičnog otpada. U Dodatku IX. Konvenciji navedene su i stavke otpada koje nisu obuhvaćene zahtjevima Konvencije, osim ako taj otpad sadržava materijal iz neke od kategorija iz Dodatka I. u tolikoj količini da zbog njega ima neko od opasnih obilježja iz Dodatka III. Električni i elektronički otpad koji je opasan naveden je u Dodatku VIII. (stavka A1180), a onaj koji nije opasan naveden je u Dodatku IX. (stavka B1110). U Dodatku II. nisu navedene stavke koje se odnose na električni i elektronički otpad.

               U Dodatku IV. Konvenciji navedeni su postupci gospodarenja otpadom koji se smatraju „odlaganjem” prema definiciji tog pojma iz članka 2. stavka 4. Konvencije. U skladu s Konvencijom pojam „odlaganje” obuhvaća i postupke konačnog odlaganja kao što su odlagalište i spaljivanje (navedene u Dodatku IV.A) i postupke oporabe kao što su recikliranje i drugi postupci oporabe (navedene u Dodatku IV.B).

               Važnost popisa u Dodatku IV. jest ta da se samo „materije ili predmeti koji se odlažu, namjeravaju ili moraju odlagati” smatraju „otpadom” kako je utvrđeno u članku 2. stavku 1. Konvencije, a „odlaganje” podrazumijeva „bilo koju od radnji propisanih u Dodatku IV.”. Zahtjevi Konvencije stoga se primjenjuju samo na postupke odlaganja navedene u Dodatku IV. Ovim bi Dodatkom stoga trebalo obuhvatiti sve moguće postupke gospodarenja otpadom koji se pojavljuju ili bi se mogli pojaviti u praksi, bez obzira na to provode li se u skladu s nacionalnim ili međunarodnim pravom ili se smatraju neštetnim za okolinu. Kada to ne bi bio slučaj, to bi dovelo do mogućnosti zaobilaženja zahtjeva Konvencije.

               Glavni zahtjevi Konvencije su sljedeći:

               ·zabrana izvoza otpada koji je naveden kao opasan u Dodatku VIII. iz zemalja OECD-a u zemlje koje nisu članice OECD-a
                  2
                i

               ·sustav nadzora („postupak prethodnog pristanka”) za izvoz, uvoz i provoz otpada navedenog kao otpad koji zahtijeva posebnu pažnju u Dodatku II. ili kao opasan otpad u Dodatku VIII., ali koji ne podliježe prethodno navedenoj zabrani izvoza. Postupak prethodnog pristanka znači da o izvozu treba unaprijed obavijestiti ovlaštena tijela države uvoznice i tranzitne države. Obavijest je dužna dostaviti država izvoznica, koja od proizvođača ili izvoznika može zahtijevati da te obavijesti dostavljaju putem njezinog ovlaštenog tijela. Obavijesti moraju biti u pisanom obliku te sadržavati izjave i podatke navedene u Dodatku V A Konvenciji. Otpad se može izvoziti samo ako i nakon što sve države na koje se to odnosi daju svoju pismenu suglasnost. (Članak 6. Konvencije).

               2.2.Konferencija potpisnica

               Konferencija potpisnica Baselske konvencije glavno je tijelo Konvencije koje donosi odluke. Ovlaštena je za izmjenu dodataka Konvenciji i zasjeda svake dvije godine.

               Preispitivanje dodataka I., III. i IV. te povezanih aspekata Dodatka IX. Konvenciji pokrenuto je na 12. zasjedanju Konferencije potpisnica na temelju njezine odluke BC-12/1
                  3
               .

               Na 13. zasjedanju Konferencije potpisnica odlučeno je da će se osnovati stručna radna skupina za preispitivanje gore navedenih dodataka, koja će se sastojati od 50 članova imenovanih iz potpisnica na temelju pravedne geografske zastupljenosti pet regionalnih skupina Ujedinjenih naroda. Sudionici iz EU-a i njegovih država članica u stručnoj radnoj skupini su Europska komisija, Estonija, Njemačka, Nizozemska i Poljska. Pisani podnesci i usmeni doprinosi koordinirani su u okviru Radne skupine Vijeća za međunarodna pitanja okoliša. Na 13. zasjedanju Konferencije potpisnica usuglašeno je da bi stručna radna skupina trebala dati viši prioritet radu koji se odnosi na Dodatak IV. i povezane aspekte Dodatka IX. U razdoblju 2017.–2019. EU i njegove države članice podnijeli su preliminarne prijedloge izmjena Dodatka IV. Tajništvu Konvencije i stručnoj radnoj skupini.

               Na 14. zasjedanju Konferencije potpisnica odlukom BC-14/16 proširen je mandat stručne radne skupine kako bi se preispitalo i dvije postojeće stavke koje se odnose na električni i elektronički otpad, tj. stavku B1110 u Dodatku IX. i identičnu stavku A1180 u Dodatku VIII. te posljedične utjecaje preispitivanja dodataka I., III. i IV. na druge dodatke Konvenciji i odgovarajuće odluke Konferencije potpisnica. Odlukom BC-14/16 na 14. zasjedanju Konferencije potpisnica od stručne radne skupine zatraženo je da nastavi s radom kako slijedi: o prijedlozima izmjena pregovara se i eventualno ih se donosi na 15. zasjedanju Konferencije potpisnica u vezi s dodacima IV., VIII. (A1180) i IX. (B1110).

               Stručna radna skupina izdala je niz preporuka i mogućnosti koje potpisnice mogu razmotriti žele li podnijeti prijedloge za 15. zasjedanje Konferencije potpisnica. Rok za podnošenje prijedlogâ o izmjeni dodataka Konvenciji koji je odredilo Tajništvo Baselske konvencije istječe 4. prosinca 2020. uzimajući u obzir odgodu Konferencije potpisnica sa svibnja na srpanj 2021.

               Cilj prijedlogâ izmijeniti je i pojasniti opise postupaka odlaganja navedenih u Dodatku IV. Konvenciji. Ako se prijedlozi donesu, poboljšat će se pravna jasnoća i time olakšati nadzor pošiljaka otpada i sprečavanje nezakonitih pošiljaka. Poduprijet će se i zbrinjavanje otpada na način neštetan za okolinu na globalnoj razini te će se pridonijeti tranziciji prema globalnom kružnom gospodarstvu.

               EU i njegove države članice iznijeli su preliminarne prijedloge u vezi s popisom postupaka odlaganja iz Dodatka IV. Tajništvu Konvencije i stručnoj radnoj skupini u razdoblju od 2017. do 2019. O tim se prijedlozima raspravljalo s drugim potpisnicama koje su sudjelovale u stručnoj radnoj skupini. U okviru stručne radne skupine raspravljalo se i o preporukama o klasifikaciji električnog i elektroničkog otpada u dodacima VIII. i IX.

               Ako se na 15. zasjedanju Konferencije potpisnica postigne dogovor o izmjenama, one će se morati ugraditi u Okvirnu direktivu EU-a o otpadu 2008/98/EZ
                  4
                (popis postupaka gospodarenja otpadom koji odgovara Dodatku IV. Konvenciji) i Uredbu EU-a o pošiljkama otpada 1013/2006
                  5
                (konkretno stavke koje se odnose na električni i elektronički otpad koje odgovaraju dodacima VIII. i IX. Konvenciji).

               2.3.Predviđeni akt

               Prijedlogom Odluke Vijeća predlaže se sljedeće:

               izmijeniti Dodatak IV. Konvenciji u pogledu njegova općeg uvoda, podnaslovâ i uvodnog teksta kako bi se razlikovali i objasnili pojmovi konačnog odlaganja i oporabe te pojasnilo da su obuhvaćeni svi postupci gospodarenja otpadom;

               ažurirati i pojasniti opise postupaka gospodarenja otpadom iz Dodatka IV. i osigurati da su svi postupci, uključujući privremene postupke, obuhvaćeni zahtjevima Konvencije.

               Ovaj prijedlog odluke Vijeća obuhvaća, u načelu, podložno koordinaciji na licu mjesta, pregovaračko stajalište Unije ako druge potpisnice predlože dodatne izmjene relevantnih dodataka. Takvi prijedlozi mogu se odnositi na popis postupaka gospodarenja otpadom iz Dodatka IV. i stavke koje se odnose na električni i elektronički otpad koje su trenutačno navedene u dodacima VIII. i IX., a mogle bi se uključiti i u Dodatak II. Konvenciji.

               Izmjene dodataka Konvenciji morat će se provesti kroz izmjene Direktive 2008/98/EZ i Uredbe (EU) br. 1013/2006. Direktiva 2008/98/EZ sadržava popis postupaka gospodarenja otpadom koji odgovara Dodatku IV. Konvenciji, a Uredba 1013/2006 uključuje posebne stavke koje se odnose na električni i elektronički otpad koje odgovaraju dodacima VIII. i IX. Konvenciji.

               Promjene povezane s izvozom iz EU-a koje se odnose na operatere i tijela ovisit će o vrstama promjena koje bi se mogle dogovoriti (posebno o tome koji će se dodaci u konačnici izmijeniti), vrsti otpada i zemljama odredišta.

               Izmjene Dodatka IV. Konvenciji neće imati izravne posljedice na izvoz ili druge pošiljke otpada, ali će pojasniti opis postupaka gospodarenja otpadom koje treba provesti nakon otpreme otpada. To će nadležnim tijelima olakšati nadzor pošiljaka otpada i pomoći im u primjeni zahtjeva Konvencije s ciljem sprečavanja nezakonitih pošiljaka. Poduprijet će se i zbrinjavanje otpada na način neštetan za okolinu na globalnoj razini te će se pridonijeti tranziciji prema globalnom kružnom gospodarstvu.

               U mjeri u kojoj su dodatne kategorije električnog i elektroničkog otpada uključene u dodatke II. ili VIII. Konvenciji te u skladu s odgovarajućim izmjenama Priloga V. Uredbi (EZ) br. 1013/2006, izvoz takvog otpada iz EU-a u zemlje koje nisu članice OECD-a bio bi zabranjen u skladu s člankom 36. Uredbe (EU) br. 1013/2006. Izvoz takvog otpada unutar OECD-a u načelu bi se trebao provoditi u skladu s postupkom prethodnog pristanka. Prenošenjem tih izmjena Konvencije u Uredbu (EZ) br. 1013/2006 pošiljke unutar EU-a koje sadržavaju nove vrste otpada uvrštene u Dodatak II. ili Dodatak VIII. Baselskoj konvenciji podlijegale bi postupku obavješćivanja, u skladu s člankom 3. stavkom 1. točkom (b) podtočkom i. Uredbe 1013/2006.

               Postupak za izmjenu dodataka Konvenciji uređen je člancima 17. i 18. Konvencije. Konkretno, svaku izmjenu mora predložiti jedna od potpisnica, a Tajništvo taj prijedlog mora dostaviti svim potpisnicama barem šest mjeseci prije zasjedanja Konferencije potpisnica. Osim toga, svaka takva izmjena mora se prihvatiti na zasjedanju Konferencije potpisnica. Predviđeni akt postat će obvezujući za potpisnice u skladu s člankom 18. stavkom 2. točkom (c) Konvencije, kojim je propisano sljedeće: „po isteku šest mjeseci od datuma odašiljanja obavijesti od strane depozitara, dodatak stupa na snagu za sve Potpisnice ove Konvencije ili bilo kojeg predmetnog protokola koje nisu dostavile obavijest u skladu s odredbama podstavka (b), gore”.

               3.STAJALIŠTE KOJE TREBA ZAUZETI U IME UNIJE

               Unija bi trebala podnijeti prijedloge u vezi s Dodatkom IV. Konvenciji o:

               ·izmjeni Dodatka IV. kako bi uključivao opći uvod u kojem se jasno razlikuju pojmovi konačnog odlaganja i oporabe, kako bi se pojasnilo da su obuhvaćeni svi postupci gospodarenja otpadom koji se pojavljuju ili bi se mogli pojaviti u praksi, bez obzira na njihov pravni status i smatraju li se neštetnim za okolinu, te da su obuhvaćeni i postupci koji se odvijaju prije podvrgavanja drugim postupcima („privremeni postupci”);

               ·izmjeni Dodatka IV. kako bi uključivao podnaslove i uvodne tekstove u kojima se objašnjava što se podrazumijeva pod postupcima koji nisu oporaba (Dodatak IV.A) i postupcima oporabe (Dodatak IV.B), i

               ·izmjeni Dodatka IV. u pogledu postojećih postupaka i uvođenja novih postupaka u Dodatak IV., čiji bi cilj bio, među ostalim, ažurirati i pojasniti opise postupaka u skladu sa znanstvenim, tehničkim i drugim promjenama od donošenja Konvencije 1989. te osigurati uvođenjem sveobuhvatnih odredbi da su svi postupci koji nisu posebno navedeni obuhvaćeni zahtjevima Konvencije.

               Ciljevi gore navedenih prijedloga jesu:

               ·osigurati da su odgovarajući mehanizmi nadzora Konvencije u potpunosti primjenjivi te bi stoga, ako se donesu, poboljšali nadzor pošiljaka otpada i olakšali sprečavanje nezakonitih pošiljaka

               ·poboljšati pravnu jasnoću i zajedničko razumijevanje i tumačenje postupaka gospodarenja otpadom potpisnica i

               ·poduprijeti zbrinjavanje otpada na način neštetan za okolinu na globalnoj razini te pridonijeti tranziciji prema globalnom kružnom gospodarstvu.

               Ako druge potpisnice predlože izmjene relevantnih dodataka kojima bi se mogli postići isti ciljevi kao i oni na kojima se temelji prijedlog Unije, Unija bi u načelu mogla podržati takve prijedloge. To se može odnositi na popis postupaka u Dodatku IV. i stavke koje se odnose na električni i elektronički otpad, a koje su trenutačno navedene u dodacima VIII. (A1180) i IX. (B1110), a može se odnositi i na nove predložene stavke koje se odnose na električni i elektronički otpad u Dodatku II. (kategorije otpada koji zahtijeva posebnu pažnju). Prijedlozima u vezi s klasifikacijom električnog i elektroničkog otpada u dodacima II. i VIII. moglo bi se osigurati postizanje navedenih ciljeva u odnosu na jedan od tokova otpada koji izaziva najveću zabrinutost za okoliš i zdravlje te koji ima i jedan od najvećih potencijala za doprinos kružnom gospodarstvu.

               Odredbe Konvencije provode se u Uniji u okviru Direktive 2008/98/EZ o otpadu, koja u svojim Prilozima I. i II. sadržava popise postupaka gospodarenja otpadom koji odgovaraju Dodatku IV. Baselskoj konvenciji i Uredbi (EZ) br. 1013/2006 kojom se uređuje izvoz iz Unije i uvoz u Uniju te pošiljke među državama članicama (članak 1.). Direktiva i Uredba primjenjuju se i na Europski gospodarski prostor („EGP”).

               Nakon donošenja izmjena dodataka II. i VIII. Konvenciji trebalo bi ih prenijeti u pravo Unije, točnije u Direktivu 2008/98/EZ i Uredbu (EZ) br. 1013/2006. Izmjene Uredbe (EZ) br. 1013/2006 mogle bi značiti to da bi se na pošiljke novih kategorija otpada u Dodatku II. unutar EU-a i EGP-a primjenjivale nove mjere nadzora te zabrana izvoza tih vrsta otpada u zemlje koje nisu članice OECD-a. Iako bi takva situacija iz prethodno navedenih razloga bila poželjna u slučaju izvoza iz EU-a, to bi bilo nepoželjno i problematično u slučaju pošiljki otpada namijenjenog recikliranju unutar EU-a i EGP-a jer bi se tada na njih primjenjivali novi postupci obavješćivanja. Na te se pošiljke već primjenjuju zahtjevi povezani sa zaštitom okoliša iz zakonodavstva Unije o otpadu pa bi uvođenjem novih administrativnih postupaka recikliranje u EU-u postalo složenije i skuplje, a koristi u pogledu zaštite okoliša bile bi ograničene.

               Kako bi se zadržala postojeća situacija unutar Unije i EGP-a, tj. kako se ne bi primjenjivao sustav nadzora predviđen Konvencijom, trebalo bi obavijestiti Tajništvo Konvencije o odgovarajućim odredbama u skladu s člankom 11. Konvencije i poduzeti potrebne korake u okviru odluke OECD-a. Člankom 11. Konvencije potpisnicama se omogućuje sklapanje bilateralnih, multilateralnih ili regionalnih sporazuma ili dogovora glede prekograničnog prometa otpada, pod uvjetom da takvi sporazumi ili dogovori ne odstupaju od načela zbrinjavanja otpada na način neštetan za okolinu, kako se zahtijeva Konvencijom. Ti sporazumi ili dogovori moraju sadržavati odredbe koje nisu štetnije za okolinu nego odredbe Konvencije, posebice imajući u vidu interese zemalja u razvoju. U skladu s člankom 11. dostavljene su obavijesti, na primjer o Odluci OECD-a.

               Stoga se u ovom prijedlogu odluke Vijeća predviđa da će Unija u skladu s člankom 11. Konvencije dostaviti obavijest o odredbama koje se primjenjuju na pošiljke novih kategorija otpada unutar Unije i EGP-a, a razlikuju se od predviđenog akta, te navesti da se naše odredbe temelje na sustavu zbrinjavanja na način neštetan za okolinu koji je u skladu s Konvencijom. S obzirom na poveznice između izmjena dodataka Konvenciji i prethodno navedene odluke OECD-a, morat će se poduzeti i koraci za obavješćivanje tajništva OECD-a o prethodno navedenoj situaciji.

               4.PRAVNA OSNOVA

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) propisano je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               4.1.2.Primjena u ovom slučaju

               Konferencija potpisnica Baselske konvencije tijelo je osnovano tom Konvencijom.

               Akt koji Konferencija potpisnica treba donijeti akt je koji proizvodi pravne učinke. Predviđeni akt bit će u skladu s člankom 18. Konvencije obvezujući prema međunarodnom pravu. Utjecat će na područje primjene i sadržaj zakonodavstva EU-a, konkretno Direktive 2008/98/EZ i Uredbe (EZ) br. 1013/2006. Tom Direktivom i Uredbom provodi se Konvencija, među ostalim, uspostavljanjem popisa postupaka gospodarenja otpadom i postupaka za izvoz iz Unije i uvoz u Uniju te za pošiljke između država članica. Ta Direktiva i Uredba primjenjuju se i na EGP. Nakon što se izmijene dodaci Konvenciji, te izmjene trebalo bi prenijeti u prethodno navedenu Direktivu i Uredbu, uz izuzimanje odredbi o pošiljkama otpada unutar EU-a.

               Predviđenim aktom ne dopunjuje se niti izmjenjuje institucionalni okvir Konvencije.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi i to onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnose se na zaštitu okoliša.

               Stoga je materijalnopravna osnova predložene odluke članak 192. stavak 1. UFEU-a.

               4.3.Zaključak

               Pravna osnova predložene odluke trebao bi biti članak 192. stavak 1. u vezi s člankom 218. stavkom 9. UFEU-a.

               2020/0167 (NLE)

               Prijedlog

               ODLUKE VIJEĆA

               o podnošenju, u ime Europske unije, prijedlogâ o izmjeni Dodatka IV. Baselskoj konvenciji o nadzoru prekograničnog prometa opasnog otpada i njegovu odlaganju s obzirom na 15. zasjedanje Konferencije potpisnica te o stajalištu Europske unije o prijedlozima drugih potpisnica o izmjeni Dodatka IV. i drugih dodataka

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Baselska konvencija o nadzoru prekograničnog prometa opasnog otpada i njegova odlaganja („Konvencija”) stupila je na snagu 1992., a Unija ju je sklopila Odlukom Vijeća 93/98/EEZ
                  6
               .

               (2)Uredbom (EZ) br. 1013/2006 Europskog parlamenta i Vijeća
                  7
                Konvencija se provodi u Uniji. Direktiva 2008/98/EZ Europskog parlamenta i Vijeća od 19. studenoga 2008. o otpadu
                  8
                sadržava popis postupaka gospodarenja otpadom iz Dodatka IV. Konvenciji.

               (3)U skladu s člankom 15. stavkom 5. točkom (b) Konvencije Konferencija potpisnica prema potrebi razmatra i donosi izmjene te Konvencije i njezinih dodataka. Izmjene Konvencije treba donijeti na zasjedanju Konferencije potpisnica.

               (4)Na temelju prijedloga u skladu s člancima 17. i 18. Konvencije koji je podnijela Unija ili bilo koja druga potpisnica Konvencije, Konferencija potpisnica može na svojem 15. zasjedanju u srpnju 2021. razmotriti izmjene dodataka II., IV., VIII. i IX. Konvenciji.

               (5)Unija bi trebala podnijeti prijedloge o izmjeni Dodatka IV. Konvenciji kako bi uključivao opći uvod u kojem se jasno razlikuju pojmovi konačnog odlaganja i oporabe, kako bi se pojasnilo da su svi postupci gospodarenja otpadom koji se pojavljuju ili bi se mogli dogoditi u praksi obuhvaćeni bez obzira na njihov pravni status i smatraju li se neštetnima za okolinu te da su obuhvaćeni i postupci koji se odvijaju prije podvrgavanja drugim postupcima („privremeni postupci”); kako bi uključivao podnaslove i uvodne tekstove u kojima se objašnjava što se podrazumijeva pod postupcima konačnog odlaganja (Dodatak IV.A) i postupcima oporabe (Dodatak IV.B); i kako bi se ažurirali i pojasnili opisi postupaka u skladu sa znanstvenim, tehničkim i drugim promjenama od donošenja Konvencije 1989. te osiguralo uvođenje sveobuhvatnih odredbi da su svi postupci koji nisu posebno navedeni obuhvaćeni zahtjevima Konvencije.

               (6)Opisi postupaka gospodarenja otpadom iz Dodatka IV. općeniti su i moglo bi biti korisno dodatno ih pojasniti. Unija bi stoga trebala podupirati izradu pojašnjenja ili smjernica Konferencije potpisnica kako bi se dodatno pojasnio sadržaj tih postupaka. Te obavijesti ili smjernice trebale bi sadržavati objašnjenja i primjere obuhvaćenih postupaka te ne bi trebale biti uključene u tekst Konvencije.

               (7)Gore navedeni prijedlozi imaju za cilj osigurati potpunu primjenu odgovarajućih mehanizama nadzora Konvencije i stoga bi se njihovim donošenjem poboljšao nadzor pošiljaka otpada; olakšati sprečavanje nezakonitih pošiljaka; poboljšati pravnu jasnoću i zajedničko razumijevanje i tumačenje postupaka gospodarenja otpadom potpisnica; i podupirati zbrinjavanje otpada na način neštetan za okolinu na globalnoj razini te pridonijeti tranziciji prema globalnom kružnom gospodarstvu.

               (8)Unija bi uz to u načelu trebala podržati izmjene koje su naknadno predložile druge potpisnice Konvencije u pogledu popisa postupaka gospodarenja otpadom iz Dodatka IV., stavki koje se odnose na električni i elektronički otpad koje su trenutačno obuhvaćene dodacima VIII. (A1180) i IX. (B1110) te novih predloženih stavki za takav otpad u Dodatku II. (kategorije otpada koji zahtijeva posebnu pažnju), pod uvjetom da bi se njima mogli postići isti ciljevi kao i oni na kojima se temelji prijedlog Unije.

               (9)Primjereno je utvrditi stajalište koje treba zauzeti u ime Unije na Konferenciji potpisnica jer će predviđeni akt (izmjena dodataka Konvenciji) biti obvezujući za Uniju i utjecati na područje primjene i sadržaj prava Unije, konkretno Direktive 2008/98/EZ i Uredbe (EZ) br. 1013/2006.

               (10)Primjereno je zadržati trenutačno stanje u pogledu pošiljaka neopasnog električnog i elektroničkog otpada unutar Unije i EGP-a te stoga ne primjenjivati sustav nadzora koji bi proizlazio iz mogućeg dodavanja stavke o takvim pošiljkama u Dodatak II. Konvenciji. U tu bi svrhu Unija trebala, u mjeri u kojoj je to potrebno, primjenjivati postupke utvrđene u Odluci OECD-a
                  9
                i postupak za stupanje u bilateralne, multilateralne ili regionalne sporazume ili dogovore o prekograničnom prometu opasnog otpada ili drugih vrsta otpada s potpisnicama ili nepotpisnicama Konvencije u skladu s člankom 11. Konvencije
                  10
                kako bi osigurala da se na pošiljke neopasnog otpada unutar Unije i EGP-a ne uvede dodatan nadzor kao rezultat donošenja izmjena Dodatka II. Konvenciji.

               DONIJELO JE OVU ODLUKU:

               Članak 1.

               1.Na 15. zasjedanju Konferencije potpisnica Baselske konvencije Unija nastoji ostvariti sljedeće ciljeve:

               (a)osigurati da su odgovarajući mehanizmi nadzora Konvencije u potpunosti primjenjivi, poboljšati nadzor pošiljaka otpada i olakšati sprečavanje nezakonitih pošiljaka otpada;

               (b)poboljšati pravnu jasnoću i zajedničko razumijevanje i tumačenje od strane potpisnica „postupaka odlaganja” obuhvaćenih Dodatkom IV.;

               (c)podupirati zbrinjavanje otpada na način neštetan za okolinu na globalnoj razini te pridonijeti tranziciji prema globalnom kružnom gospodarstvu.

               2.S obzirom na 15. zasjedanje Konferencije potpisnica Baselske konvencije i radi postizanja ciljeva navedenih u stavku 1., Unija podnosi sljedeće prijedloge:

               (a)izmjeniti Dodatak IV. kako bi uključivao opći uvod u kojem se jasno razlikuju pojmovi konačnog odlaganja i oporabe, kako bi se pojasnilo da su svi postupci gospodarenja otpadom koji se pojavljuju ili bi se mogli dogoditi u praksi obuhvaćeni bez obzira na njihov pravni status i smatraju li se neštetnim za okolinu te da su obuhvaćeni i postupci koji se odvijaju prije podvrgavanja drugim postupcima („privremeni postupci”);

               (b)izmijeniti Dodatak IV. kako bi uključivao podnaslove i uvodne tekstove u kojima se objašnjava što se podrazumijeva pod postupcima konačnog odlaganja (Dodatak IV.A) i postupcima oporabe (Dodatak IV.B), i

               (c)ažurirati i pojasniti opise postupaka u Dodatku IV. u skladu sa znanstvenim, tehničkim i drugim promjenama od donošenja Konvencije 1989. te osigurati uvođenjem sveobuhvatnih odredbi u Dodatku IV. da su svi postupci koji nisu posebno navedeni obuhvaćeni zahtjevima Konvencije.

               3.Detaljan prijedlog u skladu s prethodnim točkama od (a) do (c) priložen je ovoj Odluci. Komisija, u ime Unije, dostavlja taj prijedlog Tajništvu Konvencije.

               4.Unija podupire ideju da Konferencija potpisnica Konvencije izrađuje pojašnjenja ili smjernice kako bi se dodatno pojasnio sadržaj postupaka odlaganja iz Dodatka IV. Ta pojašnjenja ili smjernice ne bi trebale biti uključene u samu Konvenciju.

               Članak 2.

               Unija može podržati izmjene koje su predložile druge potpisnice Konvencije koje se odnose na:

               1.popis postupaka gospodarenja otpadom iz Dodatka IV.;

               2.stavke koje se odnose na električni i elektronički otpad, a koje su trenutačno navedene u dodacima VIII. (A1180) i IX. (B1110); i

               3.nove predložene stavke koje se odnose na električni i elektronički otpad u Dodatku II. (kategorije otpada koji zahtijeva posebnu pažnju),

               pod uvjetom da pridonose postizanju ciljeva Unije navedenih u članku 1. stavku 1.

               Članak 3.

               S obzirom na razvoj događaja na 15. zasjedanju Konferencije potpisnica, predstavnici Unije mogu se uz savjetovanje s državama članicama, tijekom koordinacijskih sastanaka na licu mjesta, dogovoriti o doradi stajališta iz članaka 1. i 2. bez daljnje odluke Vijeća.

               Članak 4.

               Ako se relevantni dodaci Konvenciji izmijene na 15. zasjedanju Konferencije potpisnica Baselske konvencije, Unija prema potrebi poduzima korake koji se zahtijevaju u skladu s Odlukom OECD-a i člankom 11. Konvencije
                  11
                kako bi se osiguralo da sadašnji režim nadzora pošiljaka neopasnog otpada unutar Unije i EGP-a ostane nepromijenjen.

               Članak 5.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća 93/98/EEZ o sklapanju, u ime Zajednice, Baselske konvencije od 22. ožujka 1989. o nadzoru prekograničnog prometa opasnog otpada i njegovu odlaganju, SL L 39, 16.2.1993., str. 1.

                     (2)

                        Člankom 4.A Konvencije koji je stupio na snagu u prosincu 2019. zabranjuje se sav prekogranični promet iz svih potpisnica navedenih u Dodatku VII. (potpisnice i ostale države koji su članice OECD-a, EU-a, Lihtenštajn) u države koji nisu navedene u Dodatku VII. o opasnom otpadu obuhvaćenom Konvencijom.

                     (3)

                        Više informacija dostupno je na internetskim stranicama Baselske konvencije, vidjeti
                  http://www.basel.int/Implementation/LegalMatters/LegalClarity/ReviewofAnnexes/AnnexesI,III,IVandrelatedaspectsofAnnexes/tabid/6269/Default.aspx

                     (4)

                        Direktiva 2008/98/EZ Europskog parlamenta i Vijeća od 19. studenoga 2008. o otpadu, kako je izmijenjena, SL L 312, 22.11.2008., str. 3.

                     (5)

                        Uredba (EZ) br. 1013/2006 Europskog parlamenta i Vijeća od 14. lipnja 2006. o pošiljkama otpada, kako je izmijenjena, SL L 190, 12.7.2006., str. 1.

                     (6)

                        Odluka Vijeća 93/98/EEZ od 1. veljače 1993. o sklapanju, u ime Zajednice, Konvencije o nadzoru prekograničnog prometa opasnog otpada i njegovu odlaganju (Baselska konvencija) (SL L 39, 16.2.1993., str. 1.).

                     (7)

                        Uredba (EZ) br. 1013/2006 Europskog parlamenta i Vijeća od 14. lipnja 2006. o pošiljkama otpada, kako je izmijenjena, SL L 190, 12.7.2006., str. 1.

                     (8)

                        Direktiva 2008/98/EZ Europskog parlamenta i Vijeća od 19. studenoga 2008. o otpadu, kako je izmijenjena, SL L 312, 22.11.2008., str. 3.

                     (9)

                        Odluka C(2001)107/FINAL Vijeća Organizacije za gospodarsku suradnju i razvoj (OECD) o reviziji Odluke C(92)39/FINAL o nadzoru prekograničnog prometa otpada namijenjenog postupcima oporabe („Odluka OECD-a”)

                     (10)

                        Napominjemo da je Unija u kasnijoj fazi s primjenom postupka iz članka 11. Baselske konvencije pa ga možda nije potrebno navoditi u ovoj Odluci Vijeća.

                     (11)

                        Vidjeti bilješku 10.

    ---documentbreak---

               EUROPSKA KOMISIJA
            Bruxelles, 7.8.2020.
            COM(2020) 362 final
            PRILOG

            Prijedlogu odluke Vijeća
            o podnošenju, u ime Europske unije, prijedlogâ o izmjeni Dodatka IV. Baselskoj konvenciji o nadzoru prekograničnog prometa opasnog otpada i njegovu odlaganju s obzirom na 15. zasjedanje Konferencije potpisnica te o stajalištu Europske unije o prijedlozima drugih potpisnica o izmjeni Dodatka IV. i drugih dodataka

               PRILOG

               Prijedlog EU-a za izmjene Dodatka IV. Baselskoj konvenciji (prijedlog novog teksta Dodatka IV.):

               Dodatak IV.
                  1

               Postupci odlaganja

               Postoje dvije kategorije postupaka odlaganja: postupci oporabe i postupci koji nisu oporaba. Odsječak A obuhvaća postupke koji nisu oporaba, a odsječak B obuhvaća postupke oporabe.

               Ovaj Dodatak obuhvaća postupke odlaganja, uključujući privremene postupke.

               Ovaj Dodatak obuhvaća sve postupke odlaganja, bez obzira na njihov pravni status i bez obzira na to smatraju li se neštetnima za okolinu.

               A.
                     Postupci koji nisu oporaba

               Postupak koji nije oporaba znači svaki postupak koji nije postupak oporabe, čak i kad postupak ima za sekundarnu posljedicu ponovnu raspoloživost za upotrebu tvari ili energije.

               D*1
                     Odlaganje na odlagalište koje nije podzemno i odvojeno je od okoline

               D*2
                     Odlaganje otpada u površinske bazene (npr. odlaganje tekućina ili mulja u jame, jalovišna jezera ili jalovišne brane)

               D*3
                     Odlaganje na zemljište koje nije obuhvaćeno oznakama D*1 i D*2 (npr. trajno skladištenje iznad površine zemlje)

               D*4
                     Trajno podzemno skladištenje (npr. smještaj spremnika u rudnik)

               D*5
                     Odlaganje u zemljište koje nije obuhvaćeno oznakom D*4 (npr. utiskivanje u bušotine, dome soli na prirodnim ležištima)

               D*6
                     Obrada tla in situ (npr. biorazgradnja ili kemijska obrada u tlu)

               D*7
                     Ispuštanje otpada u vode osim mora/oceana

               D*8
                     Ispuštanje otpada u mora/oceane uključujući i ukapanje u morsko dno

               D*9
                     Ispuštanje u atmosferu (npr. odzračivanje stlačenih ili ukapljenih plinova)

               D*10
                     Toplinska obrada osim one obuhvaćene oznakom R*5 u odsječku B (npr. spaljivanje)

               D*11
                     Postupci konačnog odlaganja osim onih obuhvaćenih oznakama od D*1 do D*10

               D*12
                     Biološka obrada prije podvrgavanja bilo kojem od postupaka iz odsječka A

               D*13
                     Fizikalna/mehanička obrada (npr. isparavanje, sušenje), fizikalna/kemijska obrada (npr. ekstrakcija otapalom), kemijska obrada (npr. neutralizacija, taloženje) ili imobilizacija (npr. stabilizacija, solidifikacija) prije podvrgavanja bilo kojem od postupaka iz odsječka A

               D*14
                     Mehanička obrada koja nije obuhvaćena oznakom D*15 (npr. rastavljanje, razvrstavanje, drobljenje, sabijanje, peletiranje, usitnjavanje, kondicioniranje, odvajanje) prije podvrgavanja bilo kojem od postupaka iz odsječka A

               D*15     Miješanje, uključujući stapanje, prije podvrgavanja bilo kojem od postupaka iz odsječka A

               D*16     Ponovno pakiranje prije podvrgavanja bilo kojem od postupaka iz odsječka A

               D*17
                     Druga obrada koja nije obuhvaćena oznakama od D*12 do D*16 prije podvrgavanja bilo kojem od postupaka iz odsječka A

               D*18
                     Privremeno skladištenje prije primjene bilo kojeg od postupaka iz odsječka A

               B.
                     Postupci oporabe

               Postupak oporabe znači svaki postupak čiji je glavni rezultat otpad koji je koristan jer zamjenjuje druge materijale koje bi inače trebalo upotrijebiti za određenu svrhu, ili otpad koji se priprema kako bi ispunio tu svrhu, u tvornici ili u širem gospodarskom smislu.

               R*1
                     Priprema za ponovnu uporabu (npr. provjera, čišćenje, popravak, obnova)

               R*2
                     Recikliranje organskih tvari

               R*3
                     Recikliranje metala i metalnih spojeva

               R*4
                     Recikliranje drugih anorganskih materijala

               R*5
                     Toplinska obrada s glavnom svrhom proizvodnje energije

               R*6
                     Oporaba koji nije obuhvaćena oznakama od R*1 do R*5

               R*7
                     Biološka obrada prije podvrgavanja bilo kojem od postupaka iz odsječka B

               R*8
                     Fizikalna/mehanička obrada (npr. isparavanje, sušenje), fizikalna/kemijska obrada (npr. ekstrakcija otapalom) ili kemijska obrada (npr. neutralizacija, taloženje) prije podvrgavanja bilo kojem od postupaka iz odsječka B

               R*9
                     Mehanička obrada koja nije obuhvaćena oznakom R*10 (npr. rastavljanje, razvrstavanje, drobljenje, sabijanje, peletiranje, usitnjavanje, kondicioniranje, odvajanje) prije podvrgavanja bilo kojem od postupaka iz odsječka B

               R*10     Miješanje, uključujući stapanje, prije podvrgavanja bilo kojem od postupaka iz odsječka B

               R*11     Ponovno pakiranje prije podvrgavanja bilo kojem od postupaka iz odsječka B

               R*12
                     Druga obrada koja nije obuhvaćena oznakama od R*7 do R*9 prije podvrgavanja bilo kojem od postupaka iz odsječka B

               R*13
                     Privremeno skladištenje prije primjene bilo kojeg od postupaka iz odsječka B

                     (1)

                        Izmjene ovog Dodatka stupaju na snagu [datum koji nastupa dvije godine nakon što Konferencija potpisnica donese izmjene], a zvjezdice se više neće upotrebljavati nakon [datum koji nastupa četiri godine nakon što Konferencija potpisnica donese izmjene].


               EUROPSKA KOMISIJA
            Bruxelles, 13.8.2020.
            COM(2020) 367 final
            2020/0170(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda (Proračunska linija 12 02 01 – financijske usluge)
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Kako bi se zajamčile pravna sigurnost i homogenost unutarnjeg tržišta, Zajednički odbor EGP-a mora u Sporazum o EGP-u u što kraćem roku nakon njegova donošenja uključiti cjelokupno relevantno zakonodavstvo EU-a te također omogućiti sudjelovanje država EFTA-e koje su članice EGP-a u aktivnostima ili programima EU-a relevantnima za EGP.

                  Cilj je nacrta odluke Zajedničkog odbora EGP-a (priloženog predloženoj odluci Vijeća) izmjena Protokola 31 uz Sporazum o EGP-u o „suradnji u posebnim područjima izvan područja četiriju sloboda”. To je potrebno kako bi se omogućilo državama EFTA-e koje su članice EGP-a da sudjeluju u programima i djelovanjima Unije koji se financiraju iz europskih proračunskih linija. U ovom je slučaju svrha izmjene omogućiti državama EFTA-e koje su članice EGP-a (Norveška, Island i Lihtenštajn) sudjelovanje u djelovanjima Unije povezanima s proračunskom linijom 12 02 01: „Provedba i razvoj jedinstvenog tržišta financijskih usluga”, koja je uključena u opći proračun Europske unije za financijsku godinu 2020.

               •Dosljednost s postojećim odredbama politike u tom području

                  Priloženi nacrt odluke Zajedničkog odbora u potpunosti je u skladu s ciljem Sporazuma o EGP-u u pogledu promicanja trajnog i uravnoteženog jačanja trgovinskih i gospodarskih odnosa među ugovornim strankama s jednakim uvjetima tržišnog natjecanja i poštovanjem istih pravila radi stvaranja homogenog Europskoga gospodarskog prostora.

               •Dosljednost u odnosu na druge politike Unije

                  Odluka Zajedničkog odbora u skladu je i s drugim politikama Unije, posebno u pogledu cilja o zaštiti homogenosti unutarnjeg tržišta EU-a.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Materijalnopravna osnova za ovaj prijedlog odluke Vijeća je članak 114. Ugovora o funkcioniranju Europske unije u vezi s člankom 218. stavkom 9. tog ugovora.

                  Postupovna pravna osnova je članak 1. stavak 3. Uredbe Vijeća (EZ) br. 2894/94 o rješenjima za provedbu Sporazuma o EGP-u kojim se predviđa da Vijeće na prijedlog Komisije utvrđuje stajalište o takvim odlukama koje treba zauzeti u ime Unije.

               •Supsidijarnost (za neisključivu nadležnost)

                  Prijedlog je u skladu s načelom supsidijarnosti iz sljedećeg razloga:

                  cilj ovog prijedloga – osiguravanje homogenosti unutarnjeg tržišta – ne mogu u dovoljnoj mjeri ostvariti države članice i stoga se zbog svojih učinaka on može bolje ostvariti na razini Unije.

               •Proporcionalnost

                  U skladu s načelom proporcionalnosti, prijedlog ne prelazi ono što je potrebno za postizanje njegova cilja – osiguravanja homogenosti unutarnjeg tržišta.

               •Odabir instrumenta

                  U skladu s člankom 98. Sporazuma o EGP-u, odabrani je instrument odluka Zajedničkog odbora EGP-a. Zajednički odbor EGP-a osigurava učinkovitu provedbu i primjenu Sporazuma o EGP-u. U tu svrhu on donosi odluke u slučajevima koji su predviđeni u ovom Sporazumu.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

                  Nije primjenjivo.

               4.UTJECAJ NA PRORAČUN

                  Države EFTA-e koje su članice EGP-a daju financijski doprinos proračunu Unije, u proračunsku liniju 12 02 01: „Provedba i razvoj jedinstvenog tržišta financijskih usluga”. Točan iznos utvrdit će se u skladu s odredbama Sporazuma o EGP-u čim se donese ovaj nacrt odluke Vijeća.

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

                  U skladu s proračunskom politikom EU-a u aktivnostima EU-a može se sudjelovati tek kad je plaćen odgovarajući financijski doprinos. Međutim, u skladu s Protokolom 32 uz Sporazum o EGP-u godišnji financijski doprinos država EFTA-e koje su članice EGP-a uplaćuje se svake godine do 31. kolovoza, nakon poziva EU-a za sredstva koji raspisuje Europska komisija i do 15. kolovoza dostavlja državama EFTA-e koje su članice EGP-a.

                  Kako bi se premostilo razdoblje od siječnja do kolovoza, nacrt odluke Zajedničkog odbora EGP-a primjenjuje se retroaktivno od siječnja. Na taj se način kontinuitet suradnje, kako je predviđeno u Sporazumu o EGP-u, osigurava tijekom cijele kalendarske godine.

                  Retroaktivnost ne utječe na prava i obveze predmetnih osoba te je u skladu s načelom opravdanih očekivanja.

               2020/0170 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda

                  (Proračunska linija 12 02 01 – financijske usluge)

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  1
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  2
                („Sporazum o EGP-u”) stupio je na snagu 1. siječnja 1994.

               (2)Na temelju članka 98. Sporazuma o EGP-u Zajednički odbor EGP-a može odlučiti izmijeniti, među ostalim, Protokol 31 uz Sporazum o EGP-u.

               (3)Protokol 31 uz Sporazum o EGP-u sadržava odredbe o suradnji u posebnim područjima izvan područja četiriju sloboda.

               (4)Primjereno je nastaviti suradnju ugovornih stranaka Sporazuma o EGP-u u pogledu djelovanja Unije koja se financiraju iz općeg proračuna Europske unije, a odnose se na financijske usluge.

               (5)Protokol 31 uz Sporazum o EGP-u trebalo bi stoga izmijeniti kako bi se omogućio nastavak te proširene suradnje nakon 31. prosinca 2019.

               (6)Stajalište Unije u okviru Zajedničkog odbora EGP-a trebalo bi se temeljiti na priloženom nacrtu odluke,

               DONIO JE OVU ODLUKU:

               Članak 1.

               Stajalište koje u ime Unije treba zauzeti u Zajedničkom odboru EGP-a o predloženoj izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda temelji se na nacrtu odluke Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 305, 30.11.1994., str. 6.

                     (2)

                        SL L 1, 3.1.1994., str. 3.

    ---documentbreak---

               EUROPSKA KOMISIJA
            Bruxelles, 13.8.2020.
            COM(2020) 367 final
            PRILOG

            Prijedlogu odluke Vijeća
            o stajalištu koje u ime Europske unije treba zauzeti u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda (Proračunska linija 12 02 01 – financijske usluge)(Tekst značajan za EGP)

               PRILOG

               ODLUKA ZAJEDNIČKOG ODBORA EGP-a

               br. [...]

               od […]

               o izmjeni Protokola 31 uz Sporazum o EGP-u
               o suradnji u posebnim područjima izvan područja četiriju sloboda

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegove članke 86. i 98.,

               budući da:

               (1)Primjereno je nastaviti suradnju ugovornih stranaka Sporazuma o EGP-u u okviru djelovanja Unije koja se financiraju iz općeg proračuna Unije, a odnose se na provedbu i razvoj jedinstvenog tržišta financijskih usluga.

               (2)Protokol 31 uz Sporazum o EGP-u trebalo bi stoga izmijeniti kako bi se omogućilo ostvarivanje te proširene suradnje od 1. siječnja 2020.,

               DONIJELO JE OVU ODLUKU:

               Članak 1.

               U članku 7. stavku 11. Protokola 31 uz Sporazum o EGP-u riječi „i 2019.” zamjenjuju se riječima „, 2019. i 2020.”.

               Članak 2.

               Ova Odluka stupa na snagu prvog dana nakon posljednje obavijesti u skladu s člankom 103. stavkom 1. Sporazuma o EGP-u.

               Primjenjuje se od 1. siječnja 2020.

               Članak 3.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu

                  Za Zajednički odbor EGP-a

                  Predsjednik

                  Tajnici

                  Zajedničkog odbora EGP-a


               EUROPSKA KOMISIJA
            Bruxelles, 13.8.2020.
            COM(2020) 368 final
            2020/0171(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda (Proračunska linija 02 03 01 Unutarnje tržište i proračunska linija 02 03 04 Sredstva za upravljanje unutarnjim tržištem)
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Kako bi se zajamčile pravna sigurnost i homogenost unutarnjeg tržišta, Zajednički odbor EGP-a mora u Sporazum o EGP-u u što kraćem roku nakon njegova donošenja uključiti cjelokupno relevantno zakonodavstvo EU-a te također omogućiti sudjelovanje država EFTA-e koje su članice EGP-a u aktivnostima ili programima EU-a relevantnima za EGP.

               Cilj je nacrta odluke Zajedničkog odbora EGP-a (priloženog predloženoj Odluci Vijeća) izmjena Protokola 31 uz Sporazum o EGP-u o „suradnji u posebnim područjima izvan područja četiriju sloboda”. To je potrebno kako bi se državama EFTA-e koje su članice EGP-a omogućilo sudjelovanje u programima i djelovanjima Unije koji se financiraju iz proračunskih linija općeg proračuna Europske unije. U ovom je slučaju svrha izmjene omogućiti državama EFTA-e koje su članice EGP-a (Norveška, Island i Lihtenštajn) da sudjeluju u djelovanjima Unije koja su povezana s proračunskom linijom 02 03 01 „Unutarnje tržište” i proračunskom linijom 02 03 04 „Sredstva za upravljanje unutarnjim tržištem”, koje su uključene u opći proračun Europske unije za financijsku godinu 2020.

               •Dosljednost s postojećim odredbama politike u tom području

               Priloženi nacrt odluke Zajedničkog odbora u potpunosti je u skladu s ciljem Sporazuma o EGP-u u pogledu promicanja trajnog i uravnoteženog jačanja trgovinskih i gospodarskih odnosa među ugovornim strankama s jednakim uvjetima tržišnog natjecanja i poštovanjem istih pravila radi stvaranja homogenog Europskoga gospodarskog prostora.

               •Dosljednost u odnosu na druge politike Unije

               Odluka Zajedničkog odbora u skladu je i s drugim politikama Unije, posebno u pogledu cilja o zaštiti homogenosti unutarnjeg tržišta EU-a.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Prijedlog se temelji na članku 114. UFEU-a u vezi s njegovim člankom 218. stavkom 9. Člankom 1. stavkom 3. Uredbe Vijeća (EZ) br. 2894/94
                  1
                o rješenjima za provedbu Sporazuma o EGP-u predviđa se da Vijeće na prijedlog Komisije utvrđuje stajalište o takvim odlukama koje treba zauzeti u ime Unije.

               •Supsidijarnost (za neisključivu nadležnost)

               Prijedlog je u skladu s načelom supsidijarnosti iz sljedećeg razloga:

               cilj ovog prijedloga – osiguravanje homogenosti unutarnjeg tržišta – ne mogu u dovoljnoj mjeri ostvariti države članice i stoga se zbog svojih učinaka on može bolje ostvariti na razini Unije.

               •Proporcionalnost

                  U skladu s načelom proporcionalnosti, prijedlog ne prelazi ono što je potrebno za postizanje njegova cilja – osiguravanja homogenosti unutarnjeg tržišta.

               •Odabir instrumenta

                  U skladu s člankom 98. Sporazuma o EGP-u, odabrani je instrument odluka Zajedničkog odbora EGP-a. Zajednički odbor EGP-a osigurava učinkovitu provedbu i primjenu Sporazuma o EGP-u. U tu svrhu on donosi odluke u slučajevima koji su predviđeni u ovom Sporazumu.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

                  Nije primjenjivo.

               4.UTJECAJ NA PRORAČUN

                  Države EFTA-e koje su članice EGP-a daju financijski doprinos proračunskoj liniji 02 03 01 „Unutarnje tržište” i proračunskoj liniji 02 03 04 „Sredstva za upravljanje unutarnjim tržištem”. Točan iznos utvrdit će se u skladu s odredbama Sporazuma o EGP-u čim se donese ovaj nacrt odluke Vijeća.

               5.DRUGI ELEMENTI

               U skladu s proračunskom politikom EU-a u aktivnostima EU-a može se sudjelovati tek kad je plaćen odgovarajući financijski doprinos. Međutim, u skladu s Protokolom 32 uz Sporazum o EGP-u godišnji financijski doprinos država EFTA-e koje su članice EGP-a uplaćuje se svake godine do 31. kolovoza, nakon poziva EU-a za sredstva koji raspisuje Europska komisija i do 15. kolovoza dostavlja državama EFTA-e koje su članice EGP-a.

               Kako bi se premostilo razdoblje od siječnja do kolovoza, nacrt odluke Zajedničkog odbora EGP-a primjenjuje se retroaktivno od siječnja. Na taj se način kontinuitet suradnje, kako je predviđeno u Sporazumu o EGP-u, osigurava tijekom cijele kalendarske godine.

                  Retroaktivnost ne utječe na prava i obveze predmetnih osoba te je u skladu s načelom opravdanih očekivanja.

               2020/0171 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda

                  (Proračunska linija 02 03 01 Unutarnje tržište i proračunska linija 02 03 04 Sredstva za upravljanje unutarnjim tržištem)

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  2
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  3
                („Sporazum o EGP-u”) stupio je na snagu 1. siječnja 1994.

               (2)Na temelju članka 98. Sporazuma o EGP-u Zajednički odbor EGP-a može odlučiti izmijeniti, među ostalim, Protokol 31 uz Sporazum o EGP-u („Protokol 31”).

               (3)Protokol 31 uz Sporazum o EGP-u sadržava odredbe o suradnji u posebnim područjima izvan područja četiriju sloboda.

               (4)Primjereno je nastaviti suradnju ugovornih stranaka Sporazuma o EGP-u u djelovanjima Unije koja se financiraju iz općeg proračuna Europske unije, a odnose se na funkcioniranje i razvoj unutarnjeg tržišta robe i usluga.

               (5)Protokol 31 uz Sporazum o EGP-u trebalo bi stoga izmijeniti kako bi se omogućila provedba te proširene suradnje od 1. siječnja 2020.

               (6)Stajalište Unije u okviru Zajedničkog odbora EGP-a trebalo bi se temeljiti na priloženom nacrtu odluke,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti u Zajedničkom odboru EGP-a o predloženoj izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda temelji se na nacrtu odluke Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 305, 30.11.1994., str. 6.–8.

                     (2)

                        SL L 305, 30.11.1994., str. 6.

                     (3)

                        SL L 1, 3.1.1994., str. 3.

    ---documentbreak---

               EUROPSKA KOMISIJA
            Bruxelles, XXX

               EEE/111/2020

            [...](2020) XXX draft
            PRILOG

            Prijedlogu odluke Vijeća
            o stajalištu koje u ime Europske unije treba zauzeti u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda(Proračunska linija 02 03 01 Unutarnje tržište i proračunska linija 02 03 04 Sredstva za upravljanje unutarnjim tržištem)(Tekst značajan za EGP)

               PRILOG

               ODLUKA ZAJEDNIČKOG ODBORA EGP-a

               br. [...]

               od […]

               o izmjeni Protokola 31 uz Sporazum o EGP-u
               o suradnji u posebnim područjima izvan područja četiriju sloboda

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Primjereno je nastaviti suradnju ugovornih stranaka Sporazuma o EGP-u u djelovanjima Unije koja se financiraju iz općeg proračuna Unije, a odnose se na funkcioniranje i razvoj unutarnjeg tržišta robe i usluga te na instrumente za upravljanje unutarnjim tržištem.

               (2)Protokol 31 uz Sporazum o EGP-u trebalo bi stoga izmijeniti kako bi se omogućilo ostvarivanje te proširene suradnje od 1. siječnja 2020.,

               DONIO JE OVU ODLUKU:

               Članak 1.

               U članku 7. stavcima 12. i 14. Protokola 31 uz Sporazum o EGP-u riječi „i 2019.” zamjenjuju se riječima „, 2019. i 2020.”.

               Članak 2.

               Ova Odluka stupa na snagu prvog dana nakon posljednje obavijesti u skladu s člankom 103. stavkom 1. Sporazuma o EGP-u
                  1*.

               Primjenjuje se od 1. siječnja 2020.

               Članak 3.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu

                  Za Zajednički odbor EGP-a

                  Predsjednik

                  Tajnici

                  Zajedničkog odbora EGP-a

                     (1)
                  *
                        [Ustavni zahtjevi nisu navedeni.]